## Odluka Ustavnog suda Republike Hrvatske broj U-II-472/1995 od 11. veljače 1998.

### NN 28/1998 (3.3.1998.), Odluka Ustavnog suda Republike Hrvatske broj U-II-472/1995 od 11. veljače 1998.

# **USTAVNI SUD REPUBLIKE HRVATSKE**

Ustavni sud Republike Hrvatske, u sastavu dopredsjednik Jurica Malčić
te suci Zdravko Bartovčak, dr. Velimir Belajec, dr. Nikola Filipović, mr.
Vojislav Kučeković, mr. Hrvoje Momčinović, Ivan Marijan Severinac i Mladen
Žuvela, u povodu prijedloga dr. Ksenije Drakulić i dipl. ing. Josipa Požara
iz Karlovca, Kurelčeva 6, za ocjenu ustavnosti i zakonitosti, na sjednici
održanoj dana 11. veljače 1998. godine, donio je

## **ODLUKU**

1. Pokreće se postupak za ocjenu ustavnosti i zakonitosti, te se ukida
rješenje Izvršnog vijeća Skupštine općine Karlovac, klasa 022-05/92-01/24,
urbroj 2133-01-02-92-10 od 4. kolovoza 1992. godine ("Službene novine općine
Karlovac", broj 5/92).

2. Ova odluka će se objaviti u "Narodnim novinama" i "Službenim novinama
grada Karlovca".

Obrazloženje

Prijedlog za pokretanje postupka za ocjenu ustavnosti i zakonitosti
akta navedenog u izreci podnijeli su dr. Ksenija Drakulić i dipl. ing.
Josip Požar iz Karlovca, jer smatraju da je osporeni akt nesuglasan odredbi
članka 3. stavka 2. Zakona o prodaji stanova na kojima postoji stanarsko
pravo ("Narodne novine", broj 27/91, 33/92, 43/92 - pročišćeni tekst, 69/92,
25/93, 26/93, 48/93, 2/94, 44/94, 47/94, 58/95, 103/95, 76/96, 111/96 i
11/97), jer da je donijet izvan zakonom utvrđenog roka.

Tijekom postupka prijedlog je na temelju članka 40. stavak 1. Poslovnika
Ustavnog suda Republike Hrvatske ("Narodne novine", broj 29/94), a u svezi
s člankom 16. Ustavnog zakona o Ustavnom sudu Republike Hrvatske ("Narodne
novine", broj 13/91), dostavljen na odgovor donositelju osporenog akta,
sada Gradskom poglavarstvu Grada Karlovca.

Nadležno tijelo je u privitku dopisa od 23. prosinca 1997. godine, klasa:
944-01/97-01/52, urbroj: 2133/01-02-01/10-97-2, samo dostavilo osporeni
akt, ali se unatoč traženju Suda na navode predlagatelja nije izjasnilo.

Prijedlog je osnovan.

Temeljem ovlaštenja iz stavka 2. članka 3. navedenog Zakona, tadašnje
Izvršno vijeće Skupštine općine Karlovac je osporenim aktom utvrdilo da
se atraktivnim zgradama u smislu toga Zakona smatra, pored ostalih, i zgrada
u Kurelčevoj 6 (-3 stana).

Ovom zakonskom odredbom utvrđeno je da će izvršno vijeće skupštine općine,
odnosno grada, u roku 30 dana od dana stupanja na snagu Zakona o izmjenama
i dopunama Zakona o prodaji stanova na kojima postoji stanarsko pravo ("Narodne
novine", broj 33/92) utvrditi koje se zgrade iz stavka 1. točke 5. članka
3. Zakona o prodaji stanova na kojima postoji stanarsko pravo smatraju
atraktivnima.

Označenom točkom 5. članka 3. označenog Zakona određeno je da se odredbe
toga Zakona ne odnose na prodaju stanova koji se nalaze u zgradama (vilama)
koje se nalaze u atraktivnim zonama.

Navedeni Zakon o izmjenama i dopunama objavljen je u "Narodnim novinama",
broj 33 od 12. lipnja 1992. godine, a stupio je na snagu osmog dana od
dana objave tj. 20. lipnja 1992. godine. Dan stupanja na snagu određen
je člankom 32. toga Zakona.

Kako je osporeni akt donijet 4. kolovoza 1992. godine, dakle, po proteku
zakonom utvrđenog roka od 30 dana, koji je istekao 20. srpnja 1992. godine,
to je isti izravno nesuglasan odredbi iz članka 3. stavka 2. uvodno označenog
Zakona.

U postupku je ocijenjeno da upravo iz razloga pravne sigurnosti zakonodavatelj
nije prepustio jedinicama lokalne samouprave (općinama i gradovima) da
bez ikakvih vremenskih ograničenja utvrđuju atraktivne zone i zgrade u
tim zonama, već je rok za to odredio samim propisom kojim su uređeni uvjeti
i način prodaje stanova na kojima postoji stanarsko pravo.

Stoga je temeljem odredbe članka 22. stavak 1. Ustavnog zakona o Ustavnom
sudu Republike Hrvatske odlučeno kao u izreci.

Odluka o objavljivanju temelji se na odredbi članka 20. Ustavnog zakona
o Ustavnom sudu Republike Hrvatske.

Broj: U-II-472/1995
Zagreb, 11. veljače 1998.

USTAVNI SUD REPUBLIKE HRVATSKE

Dopredsjednik
**Jurica Malčić,** v. r.

Odluka, NN 28/1998-352